苦雨二十韻
作者：張祜
朝代：唐

paragraphs: 積雨江城久，騰雲海嶠來。
暑當初縝絺，寒亦重然灰。
曖昧連中夏，調和仰上台。
地平天沒塹，舟利木兼材。
電影窗遙入，雷聲轍乍迴。
邊除深溢潦，枕簟去浮埃。
太陸青蘋泛，曾崖白浪豗。
初跳倒蛙黽，疾長半蒿萊。
壞壤虛爲穴，淙沙逈作堆。
未如歸結網，何憚渴操杯。
漏屋誠難葺，崩牆不易坯。
遠愁超滉瀁，高羨陟崔嵬。
俯祝陰靈遍，聊飡水物該。
病非宜長老，憂是主嬰孩。
淺淺斟茶鼎，環環盪酒罍。
濯枝憐鳥噤，流麥分人咍。
日色疑羞出，天心似惜開。
巨鱗承水使，纖介幸時災。
折角巾全委，低頭柱頓摧。
神龍曾未失，螻蟻莫相裁。